b'\n_START_ARTICLE_\nKana\n_START_PARAGRAPH_\nAng\xc2\xa0Kana (\xe4\xbb\xae\xe5\x90\x8d)\xc2\xa0 ay ang papantig na sistema ng pagsulat ng wikang Hapones na bahagi ng kabuuang sistemang panulat ng mga Hapones. Ito ay malayo sa sistemang logograpikong na panitik ng mga Intsik na tinatawag namang "kanji"\xc2\xa0(\xe6\xbc\xa2\xe5\xad\x97) sa Hapon. Mayroong tatlong uri ng sulating kana: ang pakulot na hiragana (\xe3\x81\xb2\xe3\x82\x89\xe3\x81\x8c\xe3\x81\xaa), \xc2\xa0ang patulis na katakana (\xe3\x82\xab\xe3\x82\xbf\xe3\x82\xab\xe3\x83\x8a), at ang lumang paggamit ng kanji na tinatawag na man\xe2\x80\x99y\xc5\x8dgana (\xe4\xb8\x87\xe8\x91\x89\xe4\xbb\xae\xe5\x90\x8d) pinagmulan ng dalawang naunang nabanggit na panulat. Ang\xc2\xa0Hentaigana (\xe5\xa4\x89\xe4\xbd\x93\xe4\xbb\xae\xe5\x90\x8d, "iba pang kana") ay ang mga makasaysayang uri ng mga makabagong hiragana. Sa makabagong wikang Hapones, ang hiragana at katakana ay dalawang tumpak na magkatambal na panulat na tumutugma sa isa\'t isa (magkaibang mga titik para sa iisang pantig o tunog)._NEWLINE_Ang Katakana na dinagdagan ng ilan pang nga titik ay ginagamit sa pagsulat ng wikang Ainu. Ang\xc2\xa0Kana ay ginamit din noon para sa wikang\xc2\xa0Taiwanese\xc2\xa0bilang batayang titik\xc2\xa0(furigana) para sa mga panitik ng Intsik noong panahon ng pangangasiwa ng mga Hapon sa Taiwan._NEWLINE_Ang bawat titik sa kana ay tumutugma sa isang pantig ng wikang Hapones. Ito ay palaging katinig-patinig gaya ng "ka", "ki" atbp., o bilang solong patinig gaya ng a, i, u, e, at o maliban sa nag-iisang solong titik na "n".\xc2\xa0\n_START_SECTION_\nMakabagong paggamit\n_START_PARAGRAPH_\nAng pagkakaiba ng gamit ng hiragana at katakana ay batay sa dibuho nito. Hiragana ang karaniwang ginagamit sa araw-araw habang ang katakana naman ay sa mga piling pagkakataon ginagamit._NEWLINE_Ang hiragana ay ginagamit sa pagsulat ng katutubong salitang Hapones na walang katumbas na kanji (o \'yung mga salitang di na ginagamit o mahirap isulat ang katumbas na kanji) at sa mga elementong pambalarila. . _NEWLINE_Ngayon, ang katakana ay karaniwang ginagamit sa pagsulat ng mga salitang banyaga na walang katumbas na kanji, gayon din ang mga pangalan ng mga banyagang tao at lugar. Ang katakana ay ginagamit din para isulat ang mga salitang onomatopoeia at mga salitang pandamdam, mga salitang teknikal, transkripsyon ng mga kanji at pangalan ng mga kompanya._NEWLINE_Ang kana ay maaari ding isulat sa maliit nitong anyo sa ibabaw o tabi ng mga kanji na di gaaanong kilala upang higit na madaling mabasa; ang tawag dito ay furigana. Ang furigana ay karaniwang nakikita sa mga aklat na pambata o mga aklat pang-aralin. Ang mga panitikang para sa mga batang di pa gaanong alam ang kanji ay maaaring hindi na ito gamitin at bagkos ay isulat ang basa ng kanji sa mismong tabi nito na nakahanay sa parehong linya. Halimbawa, \xe4\xbb\x8a\xe6\x97\xa5\xef\xbc\x88\xe3\x81\x93\xe3\x82\x93\xe3\x81\xab\xe3\x81\xa1\xef\xbc\x89\xe3\x81\xaf, imbes na isulat ang\xc2\xa0\xe3\x81\x93\xe3\x82\x93\xe3\x81\xab\xe3\x81\xa1 nang maliliit sa ibabaw ng\xc2\xa0\xe4\xbb\x8a\xe6\x97\xa5.\n_START_SECTION_\nPaghahambing\n_START_PARAGRAPH_\nAng kana ay ang batayan ng paghahambing sa wikang Hapones.\xc2\xa0Sila\'y pinagsusunod sunod gamit ang\xc2\xa0goj\xc5\xabon (\xe3\x81\x82 \xe3\x81\x84 \xe3\x81\x86 \xe3\x81\x88 \xe3\x81\x8a \xe2\x80\xa6 \xe3\x82\x8f \xe3\x82\x92 \xe3\x82\x93), ngunit ang pagkakasunod-sunod na gamit ang\xc2\xa0iroha (\xe3\x81\x84 \xe3\x82\x8d \xe3\x81\xaf \xe3\x81\xab \xe3\x81\xbb \xe3\x81\xb8 \xe3\x81\xa8 \xe2\x80\xa6 \xe3\x81\x9b \xe3\x81\x99 (\xe3\x82\x93)) ay ginagamit minsan kapag nagtatala. Ang mga talahulugan ay nagkakaiba sa pagkakasunod-sunod ng mga patinig na mahaba o maikli, sa maliit na tsu at sa mga kudlit. Dahil di gumagamit ng espasyo sa pagitan ng mga salita ang wikang Hapones, (maliban na lamang sa mga pambatang panitikan) walang paghahambing na gamit ang isang buong salita, ang lahat ng paghahambing ay sa pamamagitan ng mga kana.'